钦定古今图书集成/明伦汇编/官常典/第476卷 > 刁雍
## 钦定古今图书集成/明伦汇编/官常典/第476卷 > 刁雍

按《魏书》本传，“雍字淑和，渤海饶安人也。高祖攸，晋御
史中丞。曾祖协，从司马叡渡江，居于京口，位至尚书
令。父畅，司马德宗右卫将军。初，畅兄逵以刘裕轻狡
薄行，负社钱三万，违时不还，执而征焉。及裕诛，桓元
以嫌故，先诛刁氏。雍为畅故吏所匿，奔姚兴豫州牧
姚绍于洛阳，后至长安。雍博览书传，姚兴以雍为太”
子中庶子。泰常二年，姚泓灭，与司马休之等归国，上
表陈诚，于南境自效。太宗许之，假雍建义将军。雍遂
于河、济之间招集流散，得五千馀人，南阻大〈阙〉扰动
徐、兖，建牙誓众，传檄边境。刘裕遣将李嵩等讨雍，雍
斩之于蒙山，于是众至二万，进屯固山。七年三月，雍
从弟弥亦率众入京口，规共讨裕，裕遣兵破之。六月，
雍又侵裕青州，雍败，乃收散卒，保于马耳山。又为裕
青州军所逼，遂入大乡山。八年，太宗南幸邺，朝于行
观，问：“先闻卿家缚刘裕，于卿亲疏？”雍曰：“是臣伯父。”太
宗笑曰：“刘裕父子当应惮卿。”又谓之曰：“朕先遣叔孙
建等攻青州，民尽藏避，城犹未下。彼既素惮卿威，士
民又相信服。今欲遣卿助建等，卿宜勉之。”于是假雍
镇东将军、青州刺史、东光侯，给五万骑，使别立义军。
建先攻东阳，雍至，招集义众，得五千人，遣抚慰郡县，
土人尽下，送租供军。是时攻东阳，平其北城三十许
步。刘义符青州刺史竺夔于城内凿地道，南下，入渑
水涧，以为退路。雍谓建曰：“此城已平，宜时入取，不者
走尽。”建惧伤兵士，难之。雍曰：“若惧伤官兵者，雍今请
将义兵先入。”建不听。夔欲东走，会义符遣其将檀道
济等救青州，雍谓建曰：“贼畏官军，突骑以锁连车为
函，阵大岘已南”，处处狭隘，不得方轨。雍求将义兵五
千，要崄破之。建不听，曰：“兵人不宜水土，疫病过半。若
相持不休，兵自死尽，何须复战。今不损大军，安全而
返，计之上也。”建乃引还。雍遂镇尹卯固。又诏令南入，
以乱贼境。雍攻克项城，会有敕追，令随机立效。雍于
是招集谯、梁、彭、沛民五千馀家，置二十七营，迁镇济
阴。延和二年，立徐州，于外黄城置谯、梁、彭、沛四郡九
县，以雍为平南将军、徐州刺史，赐爵东安侯。在镇七
年。大延四年，征还京师，频岁为边民所请，世祖嘉之。
真君二年，复授使持节、侍中、都督扬、豫、兖、徐四州诸
军事、征南将军、徐豫二州刺史。三年，刘义隆将裴方
明寇陷仇池，诏雍与建兴公古弼等十馀将讨平之。
五年，以本将军为薄骨律镇将。至镇，表曰：“臣蒙宠出
镇，奉辞西藩，总统诸军，户口殷广。又总勒戎马，以防
不虞，督课诸屯，以为储积，夙夜惟忧，不遑宁处。以今
年四月末到镇，时以夏中，不及东作。念彼农夫，虽复
布野，官渠乏水，不得广殖。乘前以来，功不充课，兵人
口累，率皆饥俭。略加检行，知此土稼穑艰难。夫欲育
民丰国，事须大田，此土乏雨，正以引河为用。”观旧渠
堰，乃是上古所制，非近代也。富平西南三十里有艾
山，南北二十六里，东西四十五里，凿以通河，似禹旧
迹。其两岸作溉田大渠，广十馀步。山南引水入此渠
中，计昔为之，高于水不过一丈，河水激急，沙土漂流。
今日“此渠高于河水二丈三尺，又河水浸射，往往崩
颓，渠溉高悬，水不得上。虽复诸处按旧引水，水亦难
求。今艾山北河中有洲渚，水分为二，西河小狭，水广
百四十步。”臣今求入来年正月，于河西高渠之北八
里，分河之下五里，平地凿渠，广十五步，深五尺，筑其
两岸，令高一丈。北行四十里，还入古高渠，“即循高渠
而北，复八十里，合百二十里，大有良田。”计用四千人，
四十日功，渠得成讫。所欲凿新渠口，河下五尺，水不
得入。今求从小河东南岸斜断到西北岸，计长二百
七十步，广十步，高二丈，绝断小河，二十日功，计得成
毕。合计用功六十日，小河之水，尽入新渠，水则充足，
溉官私田四万馀顷。一旬之间，则水一遍。水凡四溉，
谷得成实，官课常充，民亦丰赡。诏曰：“卿忧国爱民，知
欲更引河水劝课大田，宜便兴立，以克就为功，何必
限其日数也。有可以便国利民者，动静以闻。”七年，雍
表曰：“奉诏，高平、安定、统万及臣所守四镇，出车五千
乘，运屯谷五十万斛，付沃野镇，以供军粮。臣镇去沃
野八百里”，道多深沙，轻车来往，犹以为难。设令载谷
不过二十石，每涉深沙，必致滞陷。又谷在河西，转至沃野，越渡大河，计车五千乘，运十万斛，百馀日乃得
一返，大废生民耕垦之业。车牛艰阻，难可全至，一岁
不过二运，五十万斛乃经三年。臣前被诏，“有可以便
国利民者动静以闻。”臣闻郑白之渠，远引淮海“之粟，
溯流数千，周年乃得一至，犹称国有储粮，民用安乐。
今求于牵屯山河水之次，造船二百艘，二船为一舫，
一船胜糓二千斛，一舫十人，计须千人。臣镇内之兵，
率皆习水，一运二十万斛，方舟顺流，五日而至。自沃
野牵上，十日还到，合六十日得一返。从三月至九月，
三返运送六十万斛。计用人功，轻于车运，十倍有馀，
不费牛力，又不废田。”诏曰：“知欲造船运谷，一冬即成，
大省民力，既不费牛，又不废田，甚善。非但一运，自可
永以为式。令别下统万镇出兵以供运谷。卿镇可出
百兵为船工，岂可专废千人？须遣船匠，犹须卿指授，
未可专主也。诸有益国利民如此者，续复以闻。”九年，
雍表曰：“臣闻安不忘乱，先圣之政也。况绥服之外，带
接边城，防守不备，无以御敌者也。臣镇所绾河西，爰
在边表，常惧不虞。平地积谷，实难守护。兵人散居，无
所依恃，脱有妖奸，必致狼狈。虽欲自固，无以得全。今
求造城储谷，置兵备守，镇自建立，更不烦官。又于三
时之隙，不令废农，一岁二岁不讫，三岁必成。立城之
所，必在水陆之次，大小高下，量力取办。”诏许之。至十
年三月城讫。诏曰：“卿深思远虑，忧勤尽思，知城已周
讫，边境无不虞之忧，千载有永安之固，朕甚嘉焉。”即
名此城为刁公城，以旌尔功也。兴光二年，诏雍还都，
拜特进，将军如故。和平六年，表曰：“臣闻有国有家者，
莫不礼乐为先。故《乐记》云：‘礼所以制外，乐所以修内’。”
和气中释，恭敬温文。是以安上治民，莫善于礼；易俗
移风，莫善于乐。且于一民一俗，尚须崇而用之，况统
御八方，陶钧六合者哉？故帝尧修五礼以明典章，作
咸池以谐万类，显皇轨于云岱，扬鸿化于介丘。令木
石革心，鸟兽率舞，包天地之情，达神明之德。夫感天
动神，莫近于礼乐，故大乐与天地同和，大礼与天地
同节，和故百物阜生；节故报天祭地。礼行于郊，则上
下和肃。肃者礼之情，和者乐之致。乐至则无怨，礼至
则不违。揖让而治天下者，礼乐之谓欤。唯圣人知礼
乐之不可以已，故作乐以应天，制礼以配地，所以承
天之道，治人之情。故王者治定制礼，功成作乐。虞、夏、
殷、周，易代而起。及周之末，王政陵迟。仲尼伤礼乐之
崩亡，痛文武之将坠，自卫返鲁，各得其中。逮乎秦皇，
翦弃道术，灰灭典籍，坑烬儒士，盲天下之目，绝象魏
之章，《箫韶》来仪，不可复矣。赖大汉之兴，改正朔，易服
色，协音乐，制礼仪，正声古礼，粗欲周备。至于孝章，每
以三代损益，优劣殊轨，叹其薄德，无以易“民视听。”博
士曹褒睹斯诏也，知上有制作之意，乃上疏求定诸
仪，以为“汉礼终于休废，寝而不行；及魏、晋之日，修而
不备。伏惟陛下无为以恭己，使贤以御世，方鸣和鸾
以陟岱宗，陪群后以昇中岳，而三礼阙于唐辰，象舞
替于周日。夫君举必书，古之典也。柴望之礼，帝王盛
事。臣今以为有其时而无其礼，有其德而无其乐。史
阙封石之文，工绝《清颂》之飨，良由礼乐不兴，王政有
缺致也。臣闻乐由礼，所以象德；礼由乐，所以防淫。五
帝殊时不相沿，三王异世不相袭，事与时并，名与功
偕故也。臣识昧儒先，管窥不远，谓宜修礼正乐，以光
大圣之治。”诏令公卿集议。会高宗崩，遂寝。皇兴中，雍
与陇西王源贺及中书监高允等，并以耆年，特见优
礼，锡雍几杖、剑、履上殿，月致珍羞焉。雍性宽柔，好尚
文典，手不释书，明敏多智，凡所为诗赋颂论并杂文，
百有馀篇。又汎施爱士，恬静寡欲，笃信佛道，著《教诫》
二十馀篇，以训导子孙。太和八年冬卒，年九十五。赐
命服一袭，赗帛五百匹，赠仪同三司、冀州刺史、将军
如故。谥曰“简。”